OʻZBEKISTON RESPUBLIKASI MUSTAQILLIGINING BESh YILLIGIGA BAGʻIShLANGAN “OʻZBEKISTON — VATANIM MANIM” MAVZUIDA QOʻShIQLAR KOʻRIK-TANLOVINI OʻTKAZISh TOʻGʻRISIDA
(resolution, 2021-02-22)

Vatanga cheksiz mehr, Vatan himoyasini muqaddas burch deb anglamoq, taqdir hijronga duchor etganda Vatan sogʻinchida kuyish, Vatan uchun jon bagʻishlash xalqimizning qonida, naslida bor. Yuz yillar, ming yillar mobaynida shakllangan, millatimiz koʻrki boʻlmish bu ezgu fazilatlar bugun — istiqlol davrida yangicha mazmun va ahamiyat kasb etmoqda. Yangi davlatchiligimizni barpo etish, ham siyosiy, ham maʼnaviy, ham iqtisodiy mustaqillikni uzil-kesil taʼminlash, mamlakatimizning dunyoda oʻzining qadimiy va boy tarixi hamda zamonaviy salohiyatiga munosib oʻrinni egallashi, qullikdan, istibdod asoratidan butkul xalos boʻlgan ozod va obod yurtning haqiqiy egalari boʻlmish magʻrur va sobit farzandlarni kamolga yetkazish — bugungi davrimizning eng dolzarb vazifasidir. Shu ulugʻ maqsadlar asosida ozod Vatanimizni va uning xalqini ulugʻlaydigan, keksayu yosh, katta-kichik, shu aziz yurtni panoh tutgan har bir insonni muqaddas Vatanimiz himoyasi va buyuk kelajagi yoʻlida mard va fidoyi boʻlishga chorlaydigan yangi, zamonaviy qoʻshiqchilik sanʼatini rivojlantirish maqsadida Vazirlar Mahkamasi qaror qiladi: 1. Oʻzbekiston Madaniyat ishlari vazirligi, Oʻzbekiston Davlat televideniye va radioeshittirish kompaniyasi, Bastakorlar va Yozuvchilar uyushmalari hamda Respublika “Maʼnaviyat va maʼrifat” jamoatchilik markazining “Oʻzbekiston — Vatanim manim” mavzuida qoʻshiqlar koʻrik-tanlovini oʻtkazish haqidagi taklifi qoʻllab-quvvatlansin. 2. “Oʻzbekiston — Vatanim manim” koʻrik-tanlovini oʻtkazish tashkiliy qoʻmitasi tarkibi 1-ilovaga, koʻrik-tanlov hayʼati 2-ilovaga va koʻrik-tanlov toʻgʻrisidagi nizom 3-ilovaga muvofiq tasdiqlansin. 3. Koʻrik-tanlovni oʻtkazish tashkiliy qoʻmitasi bir hafta muddatda tegishli tadbirlarni ishlab chiqsin va amalga oshirishga kirishsin. 4. Oʻzbekiston Respublikasi Xalq taʼlimi vazirligi, Oliy va oʻrta maxsus taʼlim vazirligi, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari eng yaxshi qoʻshiqlarni tanlash uchun qoʻshiqchilik kengashlari tuzsinlar va koʻrik-tanlovni yuqori saviyada oʻtkazish chora-tadbirlarini koʻrsinlar. 5. Koʻrik-tanlov Oʻzbekiston Respublikasi mustaqilligining besh yilligi arafasida — 1996-yilning iyul oyida yakunlansin. Gʻoliblik va ragʻbatlantirish mukofotlari joriy etilsin. Moliya vazirligiga respublika budjetidan 4-ilovaga muvofiq mablagʻ ajratish topshirilsin. 6. Oʻzbekiston Davlat televideniye va radioeshittirish kompaniyasiga koʻrik-tanlovga tushgan qoʻshiqlarning sifatli yozib olinishi va efirga uzatilishini taʼminlash topshirilsin. 7. Oʻzbekiston Davlat matbuot qoʻmitasi koʻrik-tanlov hayʼati saralagan asarlar nota toʻplamini nashr etishni taʼminlasin. 8. Koʻrik-tanlov muassislari, Oʻzbekiston Respublikasi Moliya vazirligi va Mehnat vazirligi qoʻshiqlar matni, musiqasi, ijrosi, efirga uzatilishi va tirajlari bilan bogʻliq boʻlgan mehnat haqi, gonorar miqdorlarini oshirish haqidagi yangi tartibni 1 oy muddatda ishlab chiqsinlar va Vazirlar Mahkamasi tasdigʻiga kiritsinlar. 9. Koʻrik-tanlov jarayoni va uning yakunlari ommaviy axborot vositalarida keng yoritilsin. 10. Ushbu qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari I.Joʻrabekov zimmasiga yuklansin. Tanlov Oʻzbekiston Respublikasi mustaqil davlat boʻlgandan buyon istiqlol, Vatan mavzuida yaratilgan, har tomonlama badiiy yetuk qoʻshiqlarni saralash, yangilarini yaratish, ijodkorlarni yangi-yangi asarlar yozishga ilhomlantirish va ragʻbatlantirish maqsadida oʻtkaziladi. Tanlov fuqarolarimiz qalbida Vatanga cheksiz mehr, Vatan himoyasini muqaddas burch deb bilish, taqdir hijronga duchor etganda Vatan sogʻinchida kuyish, Vatan uchun jon bagʻishlash, oʻz yurtining haqiqiy egasi boʻlish kabi tuygʻularni kamol toptirishni koʻzlaydi. Shu ulugʻ maqsadlar asosida ozod Vatanimizni va uning xalqini ulugʻlaydigan, keksayu yosh, kattayu kichik, shu aziz yurtni panoh tutgan har bir inson muqaddas Vatanimiz himoyasi va buyuk kelajagi yoʻlida mard va fidoyi boʻlishga chorlaydigan yangi, zamonaviy qoʻshiqchilik sanʼatini yanada rivojlantirishga xizmat qiladi. Tanlovda malakali va havaskor xonandalar, ansambllar ishtirok etadilar. Ishtirokchilarning yoshi chegaralanmaydi. Tanlovda barcha janrdagi qoʻshiqlar bilan qatnashish mumkin. Tanlovda bolalar bogʻchalarida, maktablarda, oliy oʻquv yurtlarida, oliy oʻquv yurtlarida, harbiy qismlarda joʻr boʻlib kuylanadigan mustaqillik va Vatan tuygʻusi yoʻgʻrilgan ommaviy qoʻshiqlarga alohida eʼtibor beriladi. Koʻrik-tanlov gʻoliblari uchun quyidagi mukofotlar taʼsis etiladi: 1 ta birinchi — 125 ming soʻm 3 ta ikkinchi — 70 ming soʻmdan 3 ta uchinchi — 50 ming soʻmdan 3 ta ragʻbatlantiruvchi —‎‎ 30 ming soʻmdan. Tanlov 1995-yilning dekabr oyidan boshlanib, Oʻzbekiston Respublikasi mustaqilligining 5 yilligi arafasida — 1995-yilning 15-iyulida yakunlanadi. Oʻtkazish joyi — “Bahor” konsert zali. Tanlov ikki bosqichda boʻladi: I bosqich. Qoraqalpogʻiston Respublikasi, viloyatlar va Toshkent shahrida oʻtkaziladi; II bosqich. 1996-yilning mart—‎‎iyul oylarida mustaqillikning 4 yilligi davomida va undan soʻng yaratilgan yangi asarlarning saralash respublika yakuniy koʻrigi oʻtkaziladi. Qoʻshiq janrlari boʻyicha gʻolib deb topilgan ijrochilar Mustaqillikning 5 yilligi bayram tantanalarida va televideniye orqali namoyish etiladigan bayram konsertlari dasturidan imtiyozli oʻrin olish huquqiga ega boʻladilar. Dastlabki saralash bosqichida ijrochilar fonogrammasiz — jonli hamda bir yoki bir nechta qoʻshiqlari bilan qatnashishlari mumkin. Ijrochilarning koʻrik oʻtkaziladigan joyga kelishi bilan bogʻliq barcha sarf-xarajatlar tegishli mahalliy hokimliklar hisobidan toʻlanadi. Shuningdek, koʻrik-tanlovning yuksak saviyada tashkil etilishi bilan bogʻliq moddiy va maʼnaviy qoʻllab-quvvatlashda muassislar, hammuassislar va homiylar faol ishtirok etadilar. Gʻoliblarni aniqlashda koʻrik-tanlov hayʼati koʻrikda ishtirok etgan asarlar haqida jamoatchilik tomonidan bildirilgan fikr-mulohazalarga tayanadi. Hayʼatning koʻrik-tanlov yakunlari haqidagi qarori Mustaqillik bayrami arafasida ommaviy axborot vositalari orqali eʼlon qilinadi.